Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 20. prosinca 2024.

**PREDLAGATELJ:** Ministarstvo zaštite okoliša i zelene tranzicije

**PREDMET:** Prijedlog odluke o davanju suglasnosti na Odluku Upravnog odbora Fonda za zaštitu okoliša i energetsku učinkovitost za sklapanje Ugovora o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 22. stavkom 2. Zakona o Fondu za zaštitu okoliša i energetsku učinkovitost („Narodne novine“, br. 107/03. i 144/12.) i člankom 15.a stavkom 1. podstavkom 2. Statuta Fonda za zaštitu okoliša i energetsku učinkovitost („Narodne novine“, br. 193/03., 73/04., 116/08., 101/09., 118/11., 67/13., 70/14. i 155/14. – pročišćeni tekst), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**O D L U K U**

**o davanju suglasnosti na Odluku Upravnog odbora Fonda za zaštitu**

**okoliša i energetsku učinkovitost za sklapanje Ugovora o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak**

**I.**

Daje se suglasnost na Odluku Upravnog odbora Fonda za zaštitu okoliša i energetsku učinkovitost, KLASA: 024-04/24-03/3, URBROJ: 563-01/69-24-4, od 14. svibnja 2024., za sklapanje Ugovora o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak, davanjem sredstava pomoći, u iznosu najviše do 1.484.923,56 eura bez poreza na dodanu vrijednost, između Fonda za zaštitu okoliša i energetsku učinkovitost i Javne ustanove Nacionalni park Risnjak.

**II.**

Ova Odluka stupa na snagu danom donošenja.

Klasa:

Urbroj:

Zagreb, 2024.

PREDSJEDNIK

mr. sc. Andrej Plenković

O b r a z l o ž e n j e

Na temelju zahtjeva Javne ustanove Nacionalni park Risnjak(u daljnjem tekstu: Javna ustanova), Upravni odbor Fonda za zaštitu okoliša i energetsku učinkovitost je donio Odluku (KLASA: 024-04/24-03/3, URBROJ: 563-01/69-24-4) od 14. svibnja 2024., kojom su Javnoj ustanovi za sufinanciranje projekta „Rekonstrukcija planinarskog doma Risnjak“ u Nacionalnom parku Risnjak (u daljnjem tekstu: Projekt), odobrena sredstava pomoći Fonda najviše u iznosu do 1.484.923,56 eura bez PDV-a, što čini 80% procijenjenih i opravdanih troškova investicije koji se odnose na izvođenje radova na rekonstrukciji planinarskog doma, usluge stručnog i projektantskog nadzora nad izvođenjem radova, uslugu koordinatora II zaštite na radu, uslugu voditelja projekta, usluge pripreme i provedbe postupka javne nabave, izradu energetskog certifikata, postavljanje panoramske kamere i usluge uspostave internetske mreže, čija ukupna procijenjena vrijednost iznosi 1.856.154,45 eura bez PDV-a. Ukupna investicija iznosi 1.856.154,45 eura bez PDV-a, od navedenih troškova Fond sudjeluje u visini od 80 %, odnosno 1.484.923,56 eura bez PDV-a, dok će se preostalih 20 % odnosno 327.231,00 eura podmiriti iz Zajedničkih sredstava parkova Hrvatske.

Točkom II. navedene Odluke daje se suglasnost direktoru Fonda, da po stupanju na snagu navedene Odluke, s Javnom ustanovom sklopi ugovor o neposrednom sudjelovanju Fonda u sufinanciranju Projekta, kojim će se sukladno općim aktima Fonda, regulirati međusobna prava i obveze ugovornih strana, a naročito uvjeti i način isplate sredstava, te način praćenja namjenskog korištenja sredstava Fonda.

Sredstva Fonda iz točke I. navedene Odluke osigurana su Odlukom o raspodjeli rezultata i načinu korištenja viška prihoda u 2024. godini (KLASA: 024-04/24-03/2, URBROJ: 563-01/69-24-4) od 4. travnja 2024., na aktivnosti Zaštita i očuvanje biološke i krajobrazne raznolikosti (K200006), izvor 51, mjera BIO, a koja se odnose na stavku 3632 – kapitalne pomoći unutar općeg proračuna,

Odredbom članka 22. stavka 2. Zakona o Fondu za zaštitu okoliša i energetsku učinkovitost („Narodne novine“, br. 107/03. i 144/12.), propisano je da Fond ne može bez suglasnosti Vlade Republike Hrvatske, odnosno tijela koje ona odredi, ugovoriti poslove čija vrijednost prelazi iznos utvrđen Statutom Fonda, dok je odredbom članka 15.a stavka 1. podstavka 2. Statuta Fonda za zaštitu okoliša i energetsku učinkovitost („Narodne novine“, broj 193/03., 73/04., 116/08., 101/09., 118/11., 67/13., 70/14. i 155/14. – pročišćeni tekst), propisano da Upravni odbor odlučuje uz suglasnost Vlade Republike Hrvatske o sklapanju pravnih poslova čija pojedinačna vrijednost prelazi sveukupan iznos od 10.000.000,00 kuna (1.327.228,08 eura).

Slijedom navedenog, temeljem članka 31. stavka 2. Zakona o Vladi Republike Hrvatske („Narodne novine“ broj 150/11., 119/14., 93/16., 116/18., 80/22. i 79/24), odlučeno je kao u izreci ove Odluke.